ທ່ານໂອບາມາ ຂໍໃຫ້ສະພາ ເພີ່ມການຊ່ອຍເຫຼືອ ຊາວອາເມຣິກັນ (ວີດີໂອ)
ທ່ານໂອບາມາ ຮຽກຮ້ອງໃຫ້ລັດຖະສະພາ ດຳເນີນການເພີ່ມຕື່ມ ເພື່ອໃຫ້ຄວາມຊ່ອຍເຫຼືອ ແກ່ຊາວອາເມຣິກັນ.
ປະທານາທິບໍດີສະຫະລັດທ່ານບາຣັກ ໂອບາມາ ກ່າວວ່າ ທ່ານໄດ້ເຊັນຮ່າງກົດໝາຍສະບັບ ນຶ່ງທີ່ຈະເຮັດໃຫ້ພວກຄົນງານກໍ່ສ້າງມີວຽກການເຮັດຕໍ່ໄປໃນການບູລະນະສ້າງສາໂຄງລ່າງ ພື້ນຖານຂອງປະເທດທີ່ພວມເພພັງໄປນັ້ນ ທ່ານເວົ້າວ່າ ຮ່າງກົດໝາຍສະບັບນີ້ຍັງຈະຍຸຕິບໍ່ ໃຫ້ອັດຕາດອກເບ້ຍໃນການກູ້ຢືມເງິນຈາກລັດຖະບານກາງຂອງພວກນັກສຶກສາຫຼາຍກວ່າ 7 ລ້ານຄົນເພີ່ມຂຶ້ນເປັນສອງເທົ່າ ໃນລະຫວ່າງການກ່າວຄຳປາໄສປະຈຳສັບປະດາຂອງທ່ານ ໃນວັນເສົາມື້ນີ້ ທ່ານໂອບາມາ ເວົ້າວ່າ ຮ່າງກົດໝາຍທີ່ທ່ານໄດ້ລົງນາມໄປໃນມື້ວັນສຸກ ຈະເຮັດໃຫ້ມີຄວາມແຕກຕ່າງຢ່າງ ແທ້ຈິງ ຕໍ່ຊີວິດຂອງຊາວອາເມຣິກັນຫຼາຍລ້ານຄົນ ປະທານາທິບໍດີໂອບາມາເວົ້າວ່າ ແນວ ໃດກໍຕາມ ພວກເຮົາຍັງມີຫຼາຍສິ່ງຫຼາຍຢ່າງທີ່ຈະຕ້ອງໄດ້ກະທຳຕື່ມອີກ ທ່ານເວົ້າວ່າ ທ່ານໄດ້ຮຽກຮ້ອງຕໍ່ລັດຖະສະພາສະຫະລັດ ມາໄດ້ຫຼາຍເດືອນແລ້ວ ໃຫ້ນຳ ເອົາເງິນເຄິ່ງນຶ່ງ ຂອງຈຳນວນທີ່ບໍ່ຕ້ອງການໃຊ້ອີກຕໍ່ໄປໃນການເຮັດສົງຄາມນັ້ນ ມາພັດ ທະນາສ້າງສາປະເທດຢູ່ໃນສະຫະລັດ ທ່ານກ່າວວ່າ ມີພວກຄົນງານກໍ່ສ້າງຫຼາຍຮ້ອຍພັນ ຄົນ ພ້ອມແລ້ວທີ່ຈະໄປເຮັດວຽກ ເພື່ອສ້າງຖະໜົນຫົນທາງ ຂົວ ແລະຕາໜ່າງໄຮ້ສາຍ ປະທານາທິບໍດີໂອບາມາເວົ້າວ່າ ນອກນັ້ນທ່ານຍັງຮຽກຮ້ອງໃຫ້ສະພາຂະຫຍາຍການໃຫ້ ຄວາມຊ່ອຍເຫຼືອທາງດ້ານການເງິນ ແກ່ພວກນັກສຶກສາ ເພື່ອໃຫ້ໂອກາດແກ່ຊາວອາເມຣິ ກັນ 2 ລ້ານຄົນໄດ້ຮຽນຮູ້ກ່ຽວກັບຄວາມສາມາດໃໝ່ໆ ທີ່ທຸລະກິດຕ່າງໆຕ້ອງການຈ້າງ ໃນເວລານີ້ ທ່ານເວົ້າວ່າ ການສຶກສາຂັ້ນສູງ ໃນສະຫະລັດ ບໍ່ຄວນຈະເປັນສິ່ງຟູມເຟືອຍ ທີ່ສະຫງວນ ໄວ້ສຳຫຼັບພວກຊົນຊັ້ນພິເສດ ຈຳນວນນ້ອຍ ທ່ານໂອບາມາກ່າວວ່າ ການສຶກສາຂັ້ນສູງ ແມ່ນຄວາມຈຳເປັນທາງດ້ານເສດຖະກິດທີ່ທຸກໆຄອບຄົວອາເມຣິກັນຄວນຈະສາມາດຫາ ມາໄດ້ ໃນຄຳປາໄສຕອບຂອງພັກຣີພັບບລີກັນ ໃນວັນເສົາມື້ນີ້ ແມ່ນໄດ້ແນໃສ່ກົດໝາຍຮັກສາ ສຸຂະພາບຂອງລັດຖະບານປະທານາທິບໍດີໂອບາມາ ທີ່ໄດ້ມີການຕັດສິນເຫັນພ້ອມໂດຍ ສານສູງສຸດຂອງສະຫະລັດໃນສັບປະດາແລ້ວ ສະມາຊິກສະພາຕໍ່າ Ann Marie Buer- kle ຈາກນິວຢອກໂດຍອ້າງເຖິງແຜນການຮັກສາສຸຂະພາບຂອງປະທານາທິບໍດີກ່າວວ່າ ນະໂຍບາຍຂອງປະທານາທິບໍດີໂອບາມາ ແມ່ນເຮັດໃຫ້ສະພາບການຢູ່ໃນສະຫະລັດຊຸດ ໂຊມລົງຕື່ມ ທ່ານນາງເວົ້າວ່າ ການຕັດສິນຂອງສານສູງສຸດ ແມ່ນໄດ້ເພີ່ມຄວາມຮີບຮ້ອນໃນການທີ່ ຈະຍົກເລີກກົດໝາຍຮັກສາສຸຂະພາບ ທີ່ເອີ້ນກັນໂດຍທົ່ວໄປວ່າ Obamacare ນັ້ນ